Коми Республикаса Юралысь Вячеслав Гайзер корис Вуктыл районса веськöдлысьясöс корсьны муниципалитетлысь экономика сöвмöдан альтернативнöй туйяс.

«Тiян мутасын чинö биару перйöм, да сiйö, мый Вуктыллöн аскиа олöмыс йитчöма сöмын биару перйöмкöд - тайö абу сiдзи да ме чайта, мый та серти оз позь лöсьöдны аскиа лун. Став Коми пасьта вöр лэдзанiныс тiян муниципалитетын сöмын 2 %. Сы вöсна оз позь лыддьыны, мый сöмын тайö кыкторйыс сöвмöдöны районсö. А Коми Республикаса Веськöдлан котыр чайтö, мый аскиа олöм колö лöсьöдны», - пасйис Республикаса Юралысь, кор сёрнитiс «Вуктыл» муниципальнöй районлöн администрацияса юрнуöдысь Ярослав Зиняклöн доклад йылысь, кодi пасйис, мый, кыдзи и воддза воясö, Вуктыллöн экономика подуласьö ёнджыкасö вöр да биару юкöнъясö.

Коми Республикаса Юралысь тшöктiс во помöдз ладмöдны муниципалитет сöвмöдан планъяс, медым 2011 воын нин заводитны пöртны найöс олöмö. Пример вылö Вячеслав Гайзер вöзйис видзöдлыны туризм, пуысь вöчасьöм да сиктса овмöслысь öткымын проект. Таысь öтдор, В. Гайзер вöзйис муниципалитетлöн веськöдлысьяслы «ёнджыка уджавны Коми Республикаса Юралысьöс вежысь Владимир Тукмаковкöд, медводз ичöт бизнес сöвмöдöмын, мый лоö медшöр отсöгöн меставывса бюджетлы. Весиг районын вузасьöмсö оз позь шуны шогманаöн», - висьталiс Вячеслав Гайзер.

Социальнöй юкöнын серпас видлалiгöн Коми Республикаса Юралысь сувтiс Ярослав Зиняк дор, кодi вöзйис восьтны районын интернат, медым бырöдны этша челядя школаяслысь мытшöдсö. Та дырйи Вячеслав Гайзер торйöн пасйис, мый «социальнöй юкöн сöвмöдöм йылысь сёрнитiгöн колö висьтавны оз сы йылысь, мый сьöмыс бюджетын абу, а планируйтöм дырйи колана ногöн лöсьöдны аскиа олöм».

Удж серти ветлiгöн Коми Республикаса Юралысь нуöдiс биару юкöнын серпас серти сöвещание. Специалистъяслöн шуöм серти, матысса воясö Вуктыл районын ёна чинас биару перйöм. Регионса Юралысь тшöктiс тöлысьöн сетны вöзйöмъяс Коми Республикаса промышленносьт да энергетика министерстволы выль перъянiнъяс корсьöм кузя да сы серти, кыдзи бурмöдны öнiя удж, да сетны найöс биару компанияясса веськöдлысьяслы.